༄། །ཉག་ར་སངས་རྒྱས་གྲགས་ལ་གདམས་པ།། » ༈ །རྗེ་བཀའ་དྲིན་ཅན་གྱི་བླ་མ་དང་། །ལྷ་དཀོན་མཆོག་གསུམ་ལ་གུས་བཏུད་ནས། །ཕ་ཀུན་དགའི་མིང་ཅན་དགེ་སློང་གིས། །བུ་སངས་རྒྱས་གྲགས་ལ་འདི་སྐད་སྨྲ། །རྟེན་དལ་འབྱོར་རྙེད་པ་ཤིན་ཏུ་དཀའ། །དེ་ཡུན་རིང་མི་གནས་ངེས་པར་འཇིག །ནམ་འཇིག་ཚེ་རྒྱུ་འབྲས་རྗེས་སུ་འབྲང་། །དོན་འདི་ལ་སོམས་དང་སངས་རྒྱས་གྲགས། །ཁྱོད་མི་ལུས་ལན་གཅིག་ཐོབ་དུས་འདིར། །ཆོས་རྣམ་དག་བསྒྲུབས་ལ་མ་འབད་ན། །ཡུལ་ཁམས་གསུམ་འཁོར་བའི་སྡུག་བསྔལ་དེ། །མི་ཁྱོད་ཀྱིས་བཟོད་དམ་སངས་རྒྱས་གྲགས། །རྒྱུ་འཁོར་བའི་མཚོ་ལས་སྒྲོལ་བ་ལ། །རྐྱེན་བྱང་ཆུབ་སེམས་ལ་རབ་བརྟེན་ནས། །ལས་བརྩོན་འགྲུས་དྲག་པོ་བསྐྱེད་དགོས་ཀྱི། །སེམས་བཟང་བས་མི་ཕན་སངས་རྒྱས་གྲགས། །གཞི་སོ་སོ་ཐར་བའི་སྡོམ་པ་དེ། །སེམས་ལས་སུ་རུང་བའི་མཆོག་ཡིན་ཏེ། །ཕན་བདེ་དགེ་བསྟན་པའི་རྩ་བ་ཡིན། །དེ་སྲོག་བཞིན་སྲུངས་ཤིག་སངས་རྒྱས་གྲགས། །ལམ་བྱང་ཆུབ་སེམས་དཔའི་བསླབས་པ་དེ། །མ་དྲིན་ཅན་སེམས་ཅན་ཐམས་ཅད་ཀྱིས། །དོན་བླ་མེད་བསྒྲུབ་པའི་ཐབས་ཡིན་པས། །དེ་གཅེས་པར་ཟུངས་ཤིག་སངས་རྒྱས་གྲགས། །སྔགས་རིག་འཛིན་དམ་ཚིག་སྡོམ་པ་དེ། །ཚེ་འདི་ལ་སངས་རྒྱས་བསྒྲུབ་འདོད་ན། །དོན་འདི་ལས་ལྷག་པ་གཞན་མེད་པས། །དེ་སྲོག་བཞིན་སྲུངས་ཤིག་སངས་རྒྱས་གྲགས། །ཁྱོད་མདོ་ཁམས་སྟོད་ནས་འདིར་འོངས་པ། །ཆོས་ཁོ་ནའི་ཆེད་དུ་མ་གཏོགས་པ། །དོན་གཞན་ལ་འོངས་བ་མ་ཡིན་པས། །བུ་བརྩོན་འགྲུས་བསྐྱེད་ཅིག་སངས་རྒྱས་གྲགས། །གླུ་དེ་སྐད་བླངས་པའི་དགེ་བ་དེས། །དོན་ཁྱོད་ཀྱི་སྙིང་ལ་རབ་ཞུགས་ནས། །ཚུལ་འབད་རྩོལ་དྲག་པོ་བསྐྱེད་བྱས་ནས། །དོན་ཁྱོད་ཀྱི་སྙིང་ལ་ཞུགས་པར་ཤོག། །། «